Božidar Boki Milošević

**Božidar - Boki Milošević** (Prokuplje, 31. 12. 1931. - Beograd, 15.04.2018.), bio je eminentni srpski i jugoslovenski klarinetista.

## Biografija

Rođen je u Prokuplju u kući oca zemljoradnika Krste (1892. – 1968.) i majke domaćice Vidosave (1896. – 1971.). Po završetku osnovne škole, 1947. godine, počinje samouk da svira klarinet. Dolazi u Beograd 1950. gde na Filološkom fakultetu upisuje studije engleskog jezika i ujedno radi u ''Narodnom orkestru Radio-televizije Beograd'', koji je vodio čuveni ''Vlastimir Pavlović – Carevac.'' Od te godine počinje njegova uspešna muzička karijera. Iste 1950. godine u Muzičkoj školi ''Josip Slavenski'' u Beogradu, kod profesora *Franje Partlića*, polože I razred pripremne i automatski upisuje II razred. Biva član seksteta ''Duška Radetića'' , od njegovog osnivanja 1951. godine u Radio-Beogradu.

Muzički urednik Radio-Beograda, *Đordje Karaklajić*, 1951. osniva *Veliki narodni okestar RTB* (i biva njegov prvi dirigent) koji je na seriozni način obrađivao jugoslovenske narodne melodije. Orkestrom su dirigovali i *Dušan Skovran*, rektor Muzičke akademije u Beogradu, i *Đura Jakšić*, direktor Muzičke škole *Josip Slavenski* u Beogradu. Božidar Milošević i u tom orkestru redovno svira.

Od 1952. do1956. nastavlja muzičko školovanje u Srednjoj muzičkoj školi *Josip Slavenski* u klasi prof. Franje Partlića.
U periodu od 1955. – 1958. svira i u *Gudačkom orkestru RTB* pod upravom *Ilije Genića - Baćka*.

Posle smrti *Carevca*, 1956. godine, violinista ''Rade Jašarević''  postaje novi šef *Narodnog orkestra Radio-televizije Beograd*. Božidar Boki Milošević i dalje svira u tom orkestru kao solista na klarinetu.

Od 1956. – 1960. studira na *Muzičkoj akademiji* u Beogradu sa prvom generacijom klarinetista (*[[Ernest Ačkun]]*, *[[Mihailo Živanović]]*, ''Milenko Stefanović'' i ''Božidar Milošević'') u klasi renomiranog profesora ''Bruno Bruna''. Potom, u klasi prof. ''Bruno Bruna'', upisuje magistarske studije, od 1960. – 1963. Od 1960. – 1966. bavi se pedagoškim radom, radi kao profesor klarineta u Muzičkoj školi *Josip Slavenski*, koja je bila pri Muzičkoj akademiji u Beogradu. Od 1966. godine prelazi u ''Beogradsku filharmoniju'' gde biva njen član i solista.

Posle pogibije violiniste *Radeta Jašarevića*, Božidar Milošević 1976. godine postaje šef već čuvenog *Narodnog orkestra Radio-televizije Beograd* i tu radi sve do penzionisanja, 1980. godine. Bio je 30 godina instrumentalni solista ovog orkestra.

## Turneje i koncerti
Kao solista, izvođač, imao je turneje i koncerte po celom svetu. Pedesetih godina po *Izraelu*, u *Londonu*, *Beču*, *Berlinu*, po *Americi*, *Kolumbiji*, *Gvatemali*, *Kanadi*, *Meksiku* i ... Turnejom po ''Sovjetskom Savezu'' 1971. godine obilazi više od pola Sovjetskog Saveza. Tu komponuje svoju prvu kompoziciju *Vlaška oluja*.

## Snimci, ploče, CD-ovi i kritike

Sa sekstetom ''Duška Radetića'', *Narodnim orkestrom Radio-televizije Beograd*, *Velikim narodnim okestrom RTB* i drugim, snimio je mnoge trajne i vredne snimke jugoslovenske narodne baštine.

Kao instrumentalni solista, snimio je bezbroj emisija u radio i televizijskim programima mnogih evropskih zemalja, kao i u Njujorškoj NBC televiziji. Kod nas su, pored redovnih nastupa, ostala zapamćena njegova dva specijalna TV šou-programa u kojima se predstavio kao kompletan muzičar izvodeći na zavidnom nivou klasičnu, jazz, evergreen i narodnu muziku.

Snimio je mnogo ploča i CD-ova, uglavnom za Muzičku kuću PGP RTB.

I domaći i strani muzički kritičari davali su vrlo visoke ocene i mišljenja o Miloševićevom muziciranju.

## Značaj i doprinos
 
 
Svojim iskrenim znalačkim radom, raskošnim talentom, originalnošću ideja i prepoznatljivim-originalnim stilom sviranja na klarinetu, Božidar Milošević je dugogodišnji aktivni učesnik u razvoju narodne muzike i postavljanju njenih standarda, kriterijuma i njenog vrednovanja. On je deo srpske i jugoslovenske narodne muzike i folklora, čiju je muzičku tradiciju širio na svih pet kontinenata, pazeći da očuva njenu izvornost i autentičnost.

On je uzor i merilo vrednosti mnogim mladim  generacijama klarinetista. Uvodi seriozni-školovani način sviranja klarineta u narodnu muziku, ne odustajući ni od jednog elementa akademskog nivoa sviranja klarineta i njegovom pristupu.

Ovaj brilijantni, vrsni i kompletni izvođač velikog opusa, načinio je mnoštvo vrednih trajnih snimaka svih muzičkih žanrova (od Mocartovog ''Divertimenta'' i *A-Dur koncerta za klarinet i orkestar*, do ''Džez koncerta Arti Šoa'', pa preko melodija koje ''večito žive'', do raspevanog Vranja i svojih kompozicija sa motivima iz južne Srbije...) za Radio Beograd, Radio Novi Sad, Radio Titograd, Radio Sarajevo, Radio Skoplje, Radio Zagreb i Radio Ljubljanu.

## Nagrade i priznanja

# III nagrada na *Omladinskom takmičenju klarinetista* u Ljubljani, 1956.
# Specijalna nagrada na takmičenju mladih umetnika Jugoslavije (klasična muzika), Zagreb, 1959. 
# Dobio je *Orden rada* sa *srebrnim vencem* za izuzetne doprinose u širenju muzičke kulture od predsednika Tita, 1971.
# *Oskar popularnosti* 1999., *Radio Tv Revija* 2001., 2005., 2006. i 2008.
# Nagrada *Viktor* ("Jesenjin") za najboljeg instrumentalistu, 2002.i 2003., RTV Novi Sad.
# *Melko* (17 uzastopnih godina, počev od 1981.), najbolji instrumentalista u narodnoj muzici, Udruženje narodne i zabavne muzike, Beograd. 
# *Status izuzetnog umetnika*, Savez narodne i zabavne muzike, Beograd
# *Priznanje za negovanje muzičke baštine Srba*, Klub Jugoslovana *Bokiju srpski narod širom sveta* Njujork-Čikago, juna 1994. 
# Nagrada *Meastro internacional*, 2008, dodeljuje *Međunarodni Muzički centar Beograda*.
# Udruženje za negovanje tradicije i očuvanje baštine Niša *Stari Niš – Evropa koncert* Niš dodeljuju *Majstorsko pismo za životno delo* Božidaru Miloševiću, za izuzetan i sveukupan doprinos očuvanje srpske tradicije i kulture i negovanje izvorne pesme i muzike srpskog naroda, 5. decembar 2008.
# ''Zlatni beočug'' za trajni doprinos kulturi Beograda, 26. januar 2000. godine od *Kulturno-prosvetne zajednice Beograda*.

## Festivali, kompozicije i nagrade
Božidar Milošević je višestruki pobednik na mnogim festivalima u zemlji i inostranstvu. Gotovo da nema takve muzičke manifestacije, a da mu publika ili stručni žiri nije dodelio prvu nagradu:

* *Beogradski sabor* 1972. godine, svojom kompozicijom oro'' osvaja I nagradu.
* *Internacionalni muzički festival klarinetista* u Tunisu, juna 1973, u konkurenciji klarinetista iz celog sveta (učestvovalo je 25 nacija), svojom kompozicijom ''Koštanin mekam čoček'' osvaja I nagradu. Nagradu mi je lično uručio predsednik Tunisa, Habib Burgiba.
* Festival u Sarajevu, *Ilidža 1973*, kompozicijom ''Koštanin mekam čoček'' osvaja I nagradu.
* Festival *Ilidža 1974*, kompozicijom ''Pastirska balada'' postaje trostruki pobednik: I nagrada za kompoziciju, aranžman i izvođenje. 
* *Beogradski sabor 1974*, kompozicijom ''Orijentalna elegija'' osvaja I nagradu.
* *Festival narodne muzike* u Parizu 1975, kompozicijom ''Zov sa planine'' osvaja I nagradu stručnog žirija. 
* *Beogradski sabor 1975*, kompozicijom Radivoja Lazića ''Đačko oro'' osvaja I nagradu.

## Veze
* Bruno Brun
* Vlastimir Peričić, ''Studenti Bruno Bruna*, [[1978]].

== Izvori ==


== Literatura ==
* *Leksikon jugoslavenske muzike*, Zagreb, 1984, sv. II, 15.
* *40 godina Fakulteta muzičke umetnosti (Muzičke akademije) 1937-1977*, Univerzitet umetnosti u Beogradu, Beograd, 1977, str 98.
* *50 godina Fakulteta muzičke umetnosti (Muzičke akademije)'', Univerzitet umetnosti, Beograd, 1988, 153 str.

## Vanjske veze
* Sve o klarinetu